**Sasu Hovi** (\* 12. august 1982, Toijala, Fínsko) je bývalý fínsky hokejový brankár. V sezóne 2015/16 pôsobil ako asistent trénera Tureckého národného tímu. Od roku 2020 pracuje ako skaut v tíme Seattle Kraken hrajúcom v NHL.

Klubový hokej
-------------

Niekoľko rokov odchytal v rodnom Fínsku, za klub SM-liigy Tappara Tampere, nikdy sa však nestal brankárskou jednotkou. Sezónu 2005/06 strávil v českom klube Vsetínská hokejová, po jej skončení ho kontaktoval manažér Slovana Bratislava Róbert Pukalovič a dohodli sa na kontrakte. V novom klube sa stal miláčikom publika, v štyroch semifinálových zápasoch play-off s HKm Zvolen zaznamenal štyri víťazstvá a dovolil súperovi streliť len tri góly, vo finále proti Dukle Trenčín takisto neokúsil prehru a vybojoval majstrovský titul.

V sezóne 2007/08 bol brankárom s najlepšou percentuálnou úspešnosťou zásahov v základnej časti aj v play-off, Slovan obhájil majstrovský titul. V semifinálovej sérii s Trenčínom dokonca skóroval, bol to prvý gól, ktorý strelil brankár v slovenskej extralige.

V ročníku 2009/10 bol na ročnom hosťovaní v Komete Brno. Po sezóne, v ktorej sa stal brankárom s najlepším percentom zásahov a získal Zlatú helmu za najužitočnejšieho hráča sa jeho hosťovanie v Brne zmenilo na prestup a Hovi podpísal s Kometou dvojročný kontrakt. V sezóne 2011/12 sa s Kometou dostal až do finále extraligy, kde robil dvojku Jiřímu Trvajovi. Finálovú sériu s Pardubicami však prehrali v pomere 2:4. Keďže zmluvu v roku 2012 nepredĺžil, stal sa voľným hráčom.

V nasledujúcej sezóne však nikde nehral, doma vo Fínsku si chcel dokončiť štúdium na univerzite a psychicky si odpočinúť. Po roku sa však k hokeju vrátil, letnú prípravu pred sezónou 2013/14 absolvoval s fínskym klubom Ilves Tampere. Krátko po začiatku sezóny sa však dohodol na zmluve do konca sezóny s českým klubom Orli Znojmo hrajúcim v rakúskej nadnárodnej EBEL Lige. V klube sa stal suverénnou brankárskou jednotkou. Po sezóne svoju hráčsku kariéru definitívne ukončil.

### Tituly

* 2006/07 - HC Slovan Bratislava
* 2007/08 - HC Slovan Bratislava

### Klubová štatistika

| Sezóna | Klub | Liga | Základná časť | Play-off |
| --- | --- | --- | --- | --- |
| Z | Min | G | % | G/Z | TM | SO | Z | Min | G | % | G/Z | TM | SO |
| 2000/01 | Tappara | SM | 2 |  |  |  |  |  |  |  |  |  |  |  |  |  |
| 2001/02 | Tappara | SM | 6 | 365 |  | 97,0 | 0,66 | 2 | 3 |  |  |  |  |  |  |  |
| 2002/03 | Tappara | SM | 11 | 619 |  | 88,8 | 2,81 | 0 | 0 |  |  |  |  |  |  |  |
| 2003/04 | Tappara | SM | 14 | 734 | 28 | 92,1 | 2,29 | 0 | 2 |  |  |  |  |  |  |  |
| 2004/05 | Tappara | SM | 7 | 303 | 20 | 88,8 | 3,96 | 0 | 0 |  |  |  |  |  |  |  |
| 2005/06 | HC Vsetín | ČE | 37 | 1908 | 87 | 92,7 | 2,88 | 0 | 0 |  |  |  |  |  |  |  |
|  |  | baráž | 6 |  |  | 96,3 | 1,14 |  |  |  |  |  |  |  |  |  |
| 2006/07 | Slovan | SE | 50 | 2893 | 116 | 92,93 | 2,41 | 26 |  | 14 |  |  | 95,6 | 1,57 |  |  |
| 2007/08 | Slovan | SE | 39 |  |  | 91,75 | 2,22 |  |  |  |  |  |  |  |  |  |
| 2008/09 | Slovan | SE |  |  |  |  |  |  |  |  |  |  |  |  |  |  |
| 2009/10 | HC Kometa Brno |  |  |  |  |  |  |  |  |  |  |  |  |  |  |  |

Reprezentačná kariéra
---------------------

Hovi bol raz nominovaný na jednu z reprezentačných akcií ako tretí brankár, za fínsky národný tím si však nikdy nezachytal. Počas jeho úspešného pôsobenia v Slovane ho oslovil vtedajší tréner slovenského národného mužstva Július Šupler. V tom období bol u nás problém s brankárskym postom a preto chceli Hovimu vybaviť slovenské občianstvo, aby mohol chytať za Slovensko. Po dlhom premýšľaní sa však Hovi rozhodol ponuku neprijať, pretože by nasledujúce dva roky nemohol chytať za tú fínsku.

### Inline hokej

Hovi je však úspešným reprezentantom v inline hokeji. Na majstrovstvách sveta v roku 2007 a 2015 získal spolu s fínskym národným tímom striebro a v roku 2014 sa stal majstrom sveta.

Referencie
----------

1. ↑  "Súpiska Turecka na Majstrovstvách sveta v roku 2016" stats.iihf.com 27.03.2016
2. ↑   *Sasu Hovi at eliteprospects.com* [online]. www.eliteprospects.com, [cit. 2021-10-03]. Dostupné online. (po anglicky)
3. ↑  "Hoviho premiérový gól uzavrel prvý semifinálový duel" Hokej.sk 15.03.2008
4. ↑  "Brno je hezké město a diváci jsou výborní, vyjmenovává Hovi důvody podpisu nové smlouvy" hc-kometa.cz 28.03.2010
5. ↑  "Znojmo posiluje ledový muž s maskou: Sasu Hovi" hcorli.cz 22.09.2013
6. ↑  "HOVIMU ukončil kariéru v Slovane Pálffy: Vedel som, že musím odísť" teraz.sk 18.02.2017
7. ↑  "Bývalá fínska hviezda Slovana Hovi: Mohol som chytať za Slovensko" sport.sk 14.08.2016

Iné projekty
------------

Commons
* Spolupracuj na Commons Commons ponúka multimediálne súbory na tému **Sasu Hovi**

Externé odkazy
--------------

* Sasu Hovi na hockeydb.com
* Sasu Hovi na eliteprospects.com
* Sasu Hovi štatistiky na *eurohockey.net*


|  |  |
| --- | --- |
| Portal | Fínsky portálŠportový portálBiografický portál |